Eiropas Parlamenta Rezolūcija (2010. gada 5. maijs) ar konstatējumiem, kas ir neatņemama daļa no Lēmuma par Eiropas Profesionālās izglītības attīstības centra 2008. finanšu gada budžeta izpildes apstiprināšanu



Oficiālais Vēstnesis L 252 , 25/09/2010 Lpp. 125 - 126



Eiropas Parlamenta Rezolūcija ( 2010. gada 5. maijs) ar konstatējumiem, kas ir neatņemama daļa no Lēmuma par Eiropas Profesionālās izglītības attīstības centra 2008. finanšu gada budžeta izpildes apstiprināšanu EIROPAS PARLAMENTS, ņemot vērā Eiropas Profesionālās izglītības attīstības centra 2008. finanšu gada galīgos pārskatus, ņemot vērā Revīzijas palātas ziņojumu par Eiropas Profesionālās izglītības attīstības centra 2008. finanšu gada pārskatiem, ar Centra atbildēm [1], ņemot vērā Padomes 2010. gada 16. februāra ieteikumu (5827/2010 – C7-0061/2010), ņemot vērā EK līguma 276. pantu un Līguma par Eiropas Savienības darbību 319. pantu, ņemot vērā Padomes 2002. gada 25. jūnija Regulu (EK, Euratom) Nr. 1605/2002 par Finanšu regulu, ko piemēro Eiropas Kopienu vispārējam budžetam [2], un jo īpaši tās 185. pantu, ņemot vērā Padomes 1975. gada 10. februāra Regulu (EEK) Nr. 337/75, ar ko izveido Eiropas Profesionālās izglītības attīstības centru [3], un jo īpaši tās 12.a pantu, ņemot vērā Komisijas 2002. gada 19. novembra Regulu (EK, Euratom) Nr. 2343/2002 par pamata Finanšu regulu struktūrām, kas minētas 185. pantā Padomes Regulā (EK, Euratom) Nr. 1605/2002 par Finanšu regulu, ko piemēro Eiropas Kopienu vispārējam budžetam [4], un jo īpaši tās 94. pantu, ņemot vērā Reglamenta 77. pantu un VI pielikumu, ņemot vērā Budžeta kontroles komitejas ziņojumu un Nodarbinātības un sociālo lietu komitejas atzinumu (A7-0091/2010), A. tā kā Revīzijas palāta ir norādījusi, ka tā ir guvusi pamatotu pārliecību par to, ka gada pārskati par 2008. finanšu gadu ir ticami un ka pakārtotie darījumi ir likumīgi un pareizi, B. tā kā 2009. gada 23. aprīlī Parlaments Eiropas Profesionālās izglītības attīstības centra direktorei sniedza apstiprinājumu par Centra 2007. finanšu gada budžeta izpildi [5] un lēmumam par budžeta izpildes apstiprināšanu pievienotajā rezolūcijā cita starpā pievērsa uzmanību Revīzijas palātas konstatējumiem par ļoti lielo pārnesto un anulēto apropriāciju īpatsvaru un nepieciešamībai, plānojot Centra turpmāko darbību, noteikt izmērāmus mērķus un izpildes rādītājus un izveidot mērķu un to sasniegšanai vajadzīgo budžeta resursu skaidru sasaisti, 1. pauž gandarījumu par to, ka Revīzijas palāta atzinusi Centra 2008. finanšu gada pārskatus par likumīgiem un pareiziem; Darbība 2. pauž atzinību Centram par to, ka Revīzijas palāta ir sniegusi pozitīvu ticamības deklarāciju par tā 2008. finanšu gada budžeta izpildi gan attiecībā uz pārskatiem, gan pakārtotajiem darījumiem; konstatē, ka Centrs ir panācis ievērojamus uzlabojumus inventarizācijas procedūrā, lai noteiktu, reģistrētu un kapitalizētu aktīvus, iekšējās kontroles procedūru dokumentēšanā un publiskā iepirkuma procedūru jomā; 3. atkārtoti uzsver, ka ir ļoti svarīgi, lai Centrs, plānojot savu turpmāko darbību, izvirzītu SMART mērķus un RACER rādītājus, saskaņā ar kuriem varētu novērtēt paveikto; tomēr atzīmē, ka Centrs ir paziņojis, ka ir ņēmis šīs piezīmes vērā, izstrādājot darba programmu 2009. gadam; aicina Centru apsvērt Ganta diagrammas ieviešanu visu tā pamatdarbību plānošanā, lai ātri varētu noteikt, cik daudz laika katrs darbinieks pavada, strādājot pie konkrēta projekta, un sekmētu uz rezultātu gūšanu orientētu pieeju; 4. atzinīgi vērtē Centra nodomu 2010. gadā ieviest eksperimentālu sistēmu, ar kuru reģistrē katra darbinieka pavadīto laiku darbā ar konkrētu Centra projektu; 5. aicina Centru nākamajam Revīzijas palātas ziņojumam pievienojamajā tabulā salīdzināt veikumu tajā finanšu gadā, kuram jāapstiprina budžeta izpilde, ar veikumu iepriekšējā finanšu gadā, lai iestādei, kas apstiprina budžeta izpildi, dotu iespēju labāk novērtēt Centra darbību no gada gadā; 6. atzinīgi vērtē Eiropas Profesionālās izglītības attīstības centra (Cedefop) un Eiropas Izglītības fonda (EIF) ciešo sadarbību un sinerģiju, ņemot vērā abu organizāciju savstarpēji saistītās darbības jomas; prasa, lai abas organizācijas 2009. gada darba pārskatā sniedz detalizētu ziņojumu par pasākumiem, kas veikti saistībā ar to sadarbības nolīgumu; Budžeta un finanšu pārvaldība 7. vērš uzmanību uz to, ka Centrs ir atkal pārnesis apropriācijas uz nākamo gadu (25 % no maksājumu apropriācijām, t. i., EUR 1400000); uzsver, ka tas liecina par nepilnībām plānošanā un pamatdarbībām paredzēto diferencēto apropriāciju uzraudzībā; Cilvēkresursi 8. norāda, ka Centrā strādā 128 darbinieki un 2009. gadā tikusi ieviesta veiktspējas novērtējuma sistēma; vēlas iepazīties ar šīs sistēmas ieviešanas rezultātiem; Iekšējā revīzija 9. apsveic Centru sakarā ar faktu, ka tas ir pirmā aģentūra, kurā brīvprātīgi izmēģinājuma kārtā veica revīziju attiecībā uz darba ētiskajiem aspektiem; norāda, ka šo revīziju trīs revidenti veica no 2009. gada 16. līdz 20. februārim un Iekšējās revīzijas dienests apstiprināja, ka Centrs ir izveidojis labus ētiskos darba principus; 10. apstiprina, ka kopš 2006. gada Centrs ir īstenojis 15 no 30 Iekšējās revīzijas dienesta ieteikumiem; norāda, ka no 15 vēl neīstenotajiem ieteikumiem 6 ieteikumi ir minēti kā "ļoti svarīgi" un galvenokārt attiecas uz cilvēkresursu pārvaldību (piemēram, darbinieku darba rezultātiem, individuālo mērķu izvirzīšanu un personāla komitejas lomas un pienākumu noteikšanu); aicina pilnveidot šo jomu, kas būtiski ietekmē priekšstatu par Centra darbu, un prasa sniegt attiecīgu informāciju; 11. norāda, ka lēmumam par budžeta izpildes apstiprināšanu ir pievienoti arī horizontāla rakstura konstatējumi, kas iekļauti Parlamenta 2010. gada 5. maija rezolūcijā [6] par aģentūru darbību, finanšu pārvaldību un kontroli. [1] OV C 304, 15.12.2009., 118. lpp. [2] OV L 248, 16.9.2002., 1. lpp. [3] OV L 39, 13.2.1975., 1. lpp. [4] OV L 357, 31.12.2002., 72. lpp. [5] OV L 255, 26.9.2009., 141. lpp. [6] Pieņemtie teksti, P7_TA(2010)0139 (skatīt šā Oficiālā Vēstneša 241. lpp.). --------------------------------------------------